ନିମ୍ରତ କୌର  (ଜନ୍ମ: ୧୩ ମାର୍ଚ୍ଚ ୧୯୮୨) ଜଣେ ଭାରତୀୟ କଥାଚିତ୍ର ଅଭିନେତ୍ରୀ  । ନିମ୍ରତ ଜଣେ ପେପର ମଡେଲ ଭାବରେ ମଡେଲିଂରେ ଯୋଗ ଦେଇଥିଲେ ଏବଂ ପରେ ଥିଏଟରରେ ଅଭିନୟ କରିବା ପାଇଁ ଯୋଗ ଦେଇଥିଲେ । କିଛି ଚଳଚ୍ଚିତ୍ରରେ ଛୋଟ ଛୋଟ ଅଭିନୟ କରିବା ପରେ ଅନୁରାଗ କଶ୍ୟପଙ୍କର ଚଳଚ୍ଚିତ୍ର ପେଡ୍ଡେଲର୍‌ସ୍‌ରେ ନିମ୍ରତ ଅଭିନୟ କରିଥିଲେ । ଏହାପରେ ସେ ଇଫ୍ରାନ ଖାନ୍‌ଙ୍କ ସ‌ହ ଦ ଲଞ୍ଚ ବକ୍ସ ଚଳଚ୍ଚିତ୍ରରେ ଅଭିନୟ କରିଥିଲେ । ୨୦୧୫ରେ ନିମ୍ରତ ଆମେରିକାର ଦୂରଦର୍ଶନ ଧାରାବାହିକ ହୋମଲ୍ୟାଣ୍ଡରେ ଜଣେ ଏଜେଣ୍ଟ ଭାବରେ ଅଭିନୟ କରିଥିଲେ । ୨୦୧୬ରେ ନିମ୍ରତ ଅଭିନେତା ଅକ୍ଷୟ କୁମାରଙ୍କ ସ‌ହ ଏୟାରଲିପ୍ଟ ଚଳଚ୍ଚିତ୍ରରେ ଅଭିନୟ କରିଥିଲେ । ୨୦୧୬ରେ ସେ ଆମେରିକାର ଦୂରଦର୍ଶନ ଧାରାବାହିକ ୱେୱାର୍ଡ଼ ପିନ୍‌ସ୍‌ର ୨ୟ ସଂସ୍କରଣରେ ଅଭିନୟ କରିଥିଲେ । ପ୍ରାରମ୍ଭିକ ଜୀବନ ନିମ୍ରତ ୧୩ ମାର୍ଚ୍ଚ ୧୯୮୨ରେ ରାଜସ୍ଥାନରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଜଣେ ଭାରତୀୟ ସେନାଧିକାରୀ ଥିଲେ । ତାଙ୍କର ଜଣେ ସାନ ଭଉଣୀ ଅଛନ୍ତି, ଯେ କି ବାଙ୍ଗାଲୋରରେ ମନସ୍ତ‌ତ୍ୱ‌ବିତ୍ ଭାବରେ କାର୍ଯ୍ୟ କରୁଛନ୍ତି । ୧୯୯୪ରେ ତାଙ୍କ ବାପା କାଶ୍ମୀର ମିଲିଟାଣ୍ଟଦ୍ୱାରା ଅ‌ପ‌ହୃତ ହୋଇଥିଲେ ଏବଂ ପରେ ତାଙ୍କୁ ମାରିଦିଆଯାଇଥିଲା । ଏହାପରେ ତାଙ୍କ ପରିବାର ଦିଲ୍ଲୀକୁ ସ୍ଥାନାନ୍ତରିତ ହୋଇଯାଇଥିଲେ । ସେଠାରେ ସେ ନୋଇଡ଼ାରେ ତାଙ୍କର ବିଦ୍ୟାଳୟ ଶିକ୍ଷା ଶେଷ କରିଥିଲେ ଏବଂ ପରେ ଦିଲ୍ଲୀ ବିଶ୍ୱବିଦ୍ୟାଳୟର ଶ୍ରୀ ରାମ କଲେଜ ଅଫ୍ କମର୍ଷରେ ପଢ଼ିଥିଲେ ଏବଂ ସେଠାକାର ସ୍ଥାନୀୟ ଥିଏଟରରେ ଯୋଗ ଦେଇଥିଲେ । ଅଭିନୟ ଜୀବନ ପାଠପଢ଼ା ସାରିବା ପରେ ନିମ୍ରତ ମୁମ୍ବାଇ ଯାଇଥିଲେ ଏବଂ ସେଠାରେ ଜଣେ ପେପର ମଡେଲ ଭାବରେ କାର୍ଯ୍ୟ ଆରମ୍ଭ କରିଥିଲେ । ସେ ଜଣେ ଥିଏଟର ଅଭିନେତ୍ରୀ ଭାବରେ ମଧ୍ୟ ଅଭିନୟ କରୁଥିଲେ, ଯେଉଁଠି ସେ ବାଗଦାଦ ୱେଡିଙ୍ଗ, ଅଲ୍ ଏବାଉଟ୍ ଓମେନ, ରେଡ୍ ସ୍ପାରୋ ଭଳି ନାଟକରେ ନିର୍ଦ୍ଦେଶକ ସୁନୀଲ ଶାନବାଗ ଏବଂ ମାନବ କୌଲଙ୍କ ସ‌ହ କାମ କରିଥିଲେ । ନିମ୍ରତ ପରେ ପରେ ୨୦୦୪ରେ କୁମାର ସାନୁ ଏବଂ ଶ୍ରେୟା ଘୋଷାଲଙ୍କର ଦୁଇଟି ଗୀତ ଆଲବମ୍‌ରେ ଅଭିନୟ କରିଥିଲେ । ଏଥି ସ‌ହ ସେ ଦୂରଦର୍ଶନ ବିଜ୍ଞାପନରେ ଅଭିନୟ କରିଥିଲେ । ନିମ୍ରତ ୨୦୦୬ରେ ଏକ ଇଂରାଜୀ ଚଳଚ୍ଚିତ୍ର ୱାନ୍ ନାଇଟ୍ ଉଇଥ୍ ଦ କିଙ୍ଗ୍ ଜରିଆରେ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ୨୦୧୨ରେ ନିମ୍ରତ ହିନ୍ଦୀ କଥାଚିତ୍ର ପେଡ୍ଡଲର୍‌ସ୍‌ ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ କରିଥିଲେ । କ୍ୟାଡାବରି ଚକୋଲେଟର ସିଲ୍କ ବିଜ୍ଞାପନ ନିମ୍ରତଙ୍କୁ ଲୋକପ୍ରିୟ କରାଇଥିଲା । ପରେ ୨୦୧୫ରେ ନିମ୍ରତ ଅଭିନେତା ଇର୍ଫାନ ଖାନଙ୍କ ସ‌ହ ଲଞ୍ଚ ବକ୍ସରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହେବା ସ‌ହ ସମୀକ୍ଷକମାନେ ମଧ୍ୟ ପସନ୍ଦ କରିଥିଲେ । ଏହି ଚଳଚ୍ଚିତ୍ରରେ ନିମ୍ରତଙ୍କର ଭୂମିକାକୁ ସମୀକ୍ଷକମାନେ ପ୍ରଶଂସା କରିଥିଲେ । ୨୦୧୪ରେ ନିମ୍ରତ ହୋମଲ୍ୟାଣ୍ଡ ନାମକ ଆମେରିକାର ଦୂରଦର୍ଶନ ଧାରାବାହିକର ୪ର୍ଥ ସଂସ୍କରଣରେ ଅଭିନୟ କରିଥିଲେ । ୨୦୧୬ରେ ନିମ୍ରତ ହିନ୍ଦୀ କଥାଚିତ୍ର ଏୟାରଲିଫ୍ଟରେ ଅଭିନେତା ଅକ୍ଷୟ କୁମାରଙ୍କ ସ‌ହ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହୋଇଥିଲା । ୨୦୧୬ରେ ସେ ଆମେରିକାର ଦୂରଦର୍ଶନ ଧାରାବାହିକ ୱେୱାର୍ଡ଼ ପିନ୍‌ସ୍‌ର ୨ୟ ସଂସ୍କରଣରେ ଅଭିନୟ କରିଥିଲେ ।